Hörð gagnrýni á forstjóra Hafrannsóknastofnunar kemur fram í greinargerð Sólmundar Más Jónssonar , fyrrverandi fjármálastjóra og einnig fyrrverandi mannauðs - og rekstrarstjóra stofnunarinnar . Í síðasta mánuði var tíu starfsmönnum Hafrannsóknastofnunar sagt upp störfum og aðrir fjórir óskuðu eftir starfslokum . Ráðherra er einnig gagnrýndur og sagt að svo virðist sem hann hafi ekki staðið við fyrirheit um fjárframlög . Ábyrgð ráðherrans á niðurskurðinum sé því augljós , en RÚV greindi fyrst frá greinargerðinni , sem mbl.is hefur undir höndum . Sólmundur segir að fjölmargir hafi hvatt hann síðustu daga til að senda frá sér greinargerð vegna uppsagnanna . Vonar hann jafnframt að stofnunin nái að vinna sig úr þessum málum án varanlegs skaða fyrir starfsemina . Skip Hafrannsóknastofnunar , Árni Friðriksson RE , í Reykjavíkurhöfn . mbl.is / Sigurður Bogi Sævarsson 300 ára starfsreynslu kastað á glæ „ Mér finnst stofnunin ekki hafa komið heiðarlega fram , hvorki gagnvart þeim starfsmönnum sem var sagt upp né þeim sem eftir starfa , “ segir meðal annars í greinargerðinni . Þar segir að með uppsögnunum sé yfir 300 ára starfsreynslu og vísindaþekkingu kastað á glæ . Þekking og leiðbeiningar á sviði mannauðsmála hafi verið hunsaðar . Samvinna við sviðsstjóra og framkvæmdastjórn hafi verið lítil sem engin og alls engin gagnvart starfsfólki . „ Og þor til að takast á við mismunandi skoðanir í framkvæmdastjórn og að mæta einstökum starfsmönnum , leiðbeina þeim eða segja upp með viðhlítandi skýringum er ekki til staðar . Lítið fer fyrir hreinskilni , heiðarleika , mannúð og nærgætni í þessum uppsögnum að mínu mati , “ skrifar Sólmundur í greinargerð sinni . Sigurður Guðjónsson , forstjóri Hafró . mbl.is / Ófeigur Í mótsögn við stefnu ríkisstjórnarinnar Hann bendir á að það að leggja niður umhverfissvið Hafró og dreifa verkefnum þess á önnur svið sé í mótsögn við stefnu ríkisstjórnarinnar um að efla skuli hafrannsóknir . Einnig sé það í mótsögn við áherslur hennar í tengslum við formennsku í Norrænu ráðherranefndinni á þessu ári . Þar séu málefni hafsins eitt af áhersluatriðunum . Í greinargerðinni rekur Sólmundur hvernig hann mótmælti uppsögnum starfsmanna , meðal annars starfskonu í móttöku . Það hafi verið rökstutt með því að engin móttaka yrði í nýjum húsakynnum Hafró í Hafnarfirði og engin símsvörun . „ Enda hefur ekki verið svarað í aðalnúmer stofnunarinnar 575 2000 síðan 21. nóvember og einungis símsvari á íslensku þar sem fólki er bent á að hringja í bein númer starfsmanna , án þess að gefa neinar upplýsingar hvar þau sé að finna . Hvert eiga erlendir samstarfsaðilar að leita ? “ skrifar hann . Gat ekki tekið þátt í aðgerðunum Sólmundur starfaði hjá Hafrannsóknastofnun í sex ár og sem mannauðs - og rekstrarstjóri Hafrannsóknastofnunar frá því síðasta vor og segir ábyrgð sína í aðdragandanum töluverða . Hann hafi ávallt gætt þess að sýna forstjóra og starfi sínu faglega hollustu sem leitt hafi til þess að hann hafi ekki getað tekið þátt í þessum aðgerðum . Hann hafi því gert samning um starfslok að eigin frumkvæði tveimur dögum áður en til uppsagnanna kom .